Anexa nr.2

 la Hotărârea Guvernului

 nr.\_\_\_\_\_\_ din\_\_\_\_\_\_

**REGULAMENTUL**

**privind activitatea Comisiei mixte pentru stabilirea prețurilor la bunurile din rezervele de stat și de mobilizare**

**I. DISPOZIȚII GENERALE**

**1.** Regulamentul de activitate a Comisiei mixte pentru stabilirea prețurilor la bunurile din rezervele de stat și de mobilizare stabilește atribuțiile, drepturile și obligațiile, precum și modul de organizare şi funcționare a Comisiei mixte pentru stabilirea prețurilor la bunurile din rezervele de stat și de mobilizare (în continuare - Comisia mixtă).

 **2.** Comisia mixtă este un organ colegial, independent, creat în scopul examinării și stabilirii prețurilor la bunurile destinate stocării și eliberării în/din rezervele de stat şi de mobilizare şi la bunurile confiscate destinate completării în rezerva de stat, în funcție de evoluția sau fluxul prețurilor, de calitatea și proprietățile de consum ale bunurilor materiale, de termenele de garanție, valabilitate și de păstrare, uzură şi durata lor medie de utilizare.

**3.** Comisia mixtă își desfășoară activitatea în conformitate cu Legea nr.104/2020 cu privire la rezervele de stat și de mobilizare, Regulamentul privind modul de stabilire și aplicare a prețurilor la bunurile destinate stocării și eliberării în/din rezervele de stat și de mobilizare, conform anexei nr. 3 la prezenta Hotărâre, prezentul Regulament și legislația Republicii Moldova.

**II. ORGANIZAREA ACTIVITĂȚII COMISIEI MIXTE**

**4.** Activitatea desfășurată de membrii Comisiei mixte nu reprezintă o activitate remunerată**.**

**5.** În cazul lipsei de la două şedinţe consecutive a unuia dintre membri, Comisia mixtă înaintează un demers către instituția care l-a delegat în vederea desemnării unui nou membru în locul acestuia.

**6.** Se stabilește că, în cazul modificării/încetării raporturilor de serviciu a membrilor Comisiei mixte, atribuțiile lor vor fi exercitate de persoanele nou-desemnate în funcțiile respective sau persoanele care exercită atribuțiile acestora.

**7.** Secretariatul Comisiei mixte este asigurat de către secretar, care nu deține dreptul de vot.

**8.** Comisia mixtă are următoarele atribuții:

1) efectuează studiul prețurilor libere de piață, la bunurile materiale, destinate stocării și eliberării în/din rezervele de stat şi de mobilizare;

 2) stabilește prețurile la bunurile materiale destinate eliberării din rezervele de stat şi de mobilizare în funcție de evoluția sau fluxul prețurilor, de calitatea și proprietățile de consum ale bunurilor, de termenele de garanţie, valabilitate și de păstrare, uzură şi durata lor medie de utilizare.

 3) stabilește prețuri reduse la bunurile materiale destinate eliberării din rezervele de stat şi de mobilizare, în raport cu cele de evidenţă şi cele libere de piaţă, în cazul în care eliberarea bunurilor din rezervele de stat şi de mobilizare nu se poate realiza, din cauza conjuncturii de piaţă;

4) stabilește preţurile la bunurile confiscate destinate completării în rezervele de stat, precum și a bunurilor provenite din ajutoare umanitare sau donații.

**9.** În exercitarea atribuţiilor, Comisia mixtă adoptă decizii.

**10**. Deciziile Comisiei mixte se adoptă cu votul majorității membrilor prezenți la ședință.

**III. DREPTURILE ŞI OBLIGAŢIILE**

**MEMBRILOR COMISIEI MIXTE**

**11.** Membrii Comisiei mixte au dreptul:

1) să înainteze propuneri şi obiecţii referitor la ordinea de zi a şedinţei Comisiei mixte şi modul de examinare a întrebărilor incluse în ordinea de zi;

2) să participe la dezbateri şi la adoptarea prin vot a deciziilor Comisiei mixte;

3) să stabilească prețurile la bunurilor materiale destinate eliberării din rezervele de stat şi de mobilizare;

4) să stabilească prețuri reduse față de cele libere de piață, în cazurile când unele bunuri materiale nu pot fi realizate, din cauza evoluției sau fluxului prețurilor, întru evitarea deprecierii calității acestora şi să înainteze propuneri de stabilire a prețurilor reduse față de cele de evidență pentru aprobarea acestora prin Hotărâre de Guvern;

 5) să ia cunoştinţă cu proiectele deciziilor Comisiei mixte ce urmează a fi discutate la şedinţe, cât și să propună modificări la proiectele deciziilor prezentate pentru aprobare;

 6) să stabilească prețuri la bunurile confiscate destinate completării în rezervele de stat, transmise de Serviciul Fiscal de Stat, cu titlu gratuit, în scopul completării rezervelor de stat și la bunurile materiale din ajutoare umanitare, filantropie și donații, sosite pe adresa statului său fără a avea indicat recepționarul concret;

7) să solicite, după caz, de la Camera de Comerț și Industrie și alte instituții abilitate, expertiza valorică şi de confirmare a calității bunurilor materiale destinate eliberării din rezervele de stat şi de mobilizare, precum și prețurile curente recomandate;

8) să reexamineze și să stabilească prețurile la bunurile materiale precizate anterior în funcție de schimbările evoluției sau fluxului preturilor pe piața internă, în condițiile lipsei de cereri la acestea;

9) să solicite de la depozitarii responsabili, informaţii suplimentare cu privire la caracteristicile şi parametrii tehnici ale bunurilor materiale examinate pentru stabilirea prețurilor.

**12.** Membrii Comisiei mixte sunt obligaţi:

1) să manifeste imparțialitate, obiectivitate și responsabilitate în exercitarea atribuțiilor ce le revin;

2) să dispună de dreptul de acces la secretul de stat și să prezinte președintelui Comisiei mixte, certificatul de acces la secretul de stat, eliberat de subdiviziunea interioară de protecție a informațiilor atribuite la secret de stat;

3) să participe la şedinţele Comisiei mixte şi să-şi înregistreze prezenţa la secretarul Comisiei mixte, iar în cazul în care sunt în imposibilitatea de a participa la şedinţă, să comunice din timp, dar nu mai târziu de o zi înaintea şedinţei, despre absenţă şi motivele absenței nemijlocit președintelui sau secretarului Comisiei mixte;

4) să efectueze studiul prețurilor de piaţă, la bunurile materiale destinate stocării și eliberării în/din rezervele de stat şi de mobilizare şi preţurile la bunurile confiscate destinate completării în rezervele de stat;

5) să examineze informaţiile desfăşurate despre provenienţa, data stocării, cantitatea, preţul de stocare, termenul de păstrare şi alte date despre bunurile materiale;

 6) să argumenteze deciziile luate referitor la micşorarea sau majorarea preţurilor la bunurile materiale examinate, cu prezentarea, după caz, a actelor confirmative eliberate de instituțiile abilitate referitor la calitatea bunurilor, utilizare acestora și prețurile recomandate pentru realizare.

 **IV. ATRIBUŢIILE PREŞEDINTELUI**

**ŞI SECRETARULUI COMISIEI MIXTE**

**13.** Preşedintele Comisiei mixte exercită următoarele atribuţii:

1) convoacă şi conduce şedinţele Comisiei mixte;

2) reprezintă Comisia mixtă în relaţiile cu autorităţile publice, alte instituţii şi organizaţii, precum şi în instanţele judecătoreşti sau desemnează un reprezentant din membrii Comisiei mixte în aceste scopuri;

3) supune votului Comisiei mixte proiectele de decizii și anunță rezultatele acestuia;

4) semnează deciziile Comisiei mixte, chiar dacă a votat împotriva adoptării acestora;

5) supune votului în şedinţă orice problemă care intră în competenţa de soluţionare a Comisiei mixte;

6) dirijează activitatea secretariatului Comisiei mixte;

7) exercită şi alte atribuţii prevăzute de prezentul Regulament.

**14.** În absenţa preşedintelui Comisiei mixte, atribuţiile acestuia sunt exercitate de vicepreşedintele Comisiei mixte.

**15.** Secretarul Comisiei mixte îndeplineşte următoarele atribuţii:

1) asigură înştiinţarea membrilor Comisiei mixte despre convocarea şedinţelor și aduce la cunoștință ordinea de zi a ședinței;

2) asigură efectuarea lucrărilor de secretariat aferente şedinţei;

3) face apelul nominal şi ţine evidenţa participării la şedinţe a membrilor Comisiei mixte;

4) numără voturile şi consemnează rezultatul votării, pe care îl prezintă preşedintelui Comisiei mixte;

5) exercită alte atribuţii prevăzute de prezentul Regulament.

În absenţa secretarului Comisiei mixte, atribuţiile acestuia sunt exercitate de persoana aleasă din rândul membrilor Comisiei mixte cu votul majorităţii membrilor prezenţi.

**V. ŞEDINŢELE COMISIEI MIXTE**

**16.** Şedinţele de lucru ale Comisiei mixte se desfăşoară în cadrul Agenției Rezerve Materiale.

**17.** Şedinţele se convoacă ori de câte ori este necesar, dar nu mai puțin de o dată în trimestru și sunt deliberative dacă la ele participă nu mai puțin de ¾ din componența acesteia.

**18.** Comisia mixtă se întrunește în mod prioritar, în cazul în care Agenția Rezerve Materiale solicită examinarea stabilirii unor prețuri reduse în raport cu cele de evidență și cele libere de piață, în cazul în care eliberarea bunurilor din rezervele de stat şi de mobilizare nu se poate realiza, din cauza conjuncturii de piaţă.

**19.** În situații de maximă urgență, Comisia mixtă se întrunește imediat și stabilește prețurile la bunurile materiale dispuse spre eliberare din rezervele de stat și de mobilizare.

**20.** Ordinea de zi a şedinţei cuprinde chestiunile ce urmează a fi examinate în şedinţă şi numele raportorului.

**21.** Ordinea de zi și documentele care urmează a fi examinate se aduc la cunoştinţa membrilor Comisiei mixte cu cel puţin 48 de ore înainte de începerea şedinţei, cu excepția situației de maximă urgență.

**22**. La şedinţele Comisiei mixte, pot fi atrași specialişti din alte domenii, fără drept de vot, având obligația de a deține certificatul de acces la secretul de stat, eliberat de instituția abilitată, în condițiile Legii nr. 245/2008 cu privire la secretul de stat.

**23.** Lucrările şedinţei Comisiei mixte se consemnează în procesul-verbal, în care se introduc în mod obligatoriu toate observaţiile şi propunerile membrilor Comisiei mixte privind problemele luate în discuţie, precum şi rezultatul votării, cu indicarea votului fiecărui membru participant. Procesul-verbal este semnat de către membrii Comisiei mixte, care au participat la ședință.

**24.** Procesele-verbale ale Comisiei mixte se aprobă de către directorul Agenției Rezerve Materiale și intră în vigoare la data aprobării acestora.

**25.** Secretarul Comisiei mixte ţine evidenţa deciziilor adoptate şi asistă preşedintele în realizarea atribuţiilor ce îi revin, fiind responsabil de întocmirea proceselor-verbale.